Зрэшты, зрухі ў вырашэнні гэтай праблемы — таксама навідавоку. Улетку 2016 года ў Пінску затрымалі болей за сем кілаграмаў кантрабанднага бурштыну. Адзін з узораў меў памер 14,5 на 9 сантыметраў і важыў 252 грамы! Падчас экспертызы я дыягнаставаў яго як узор музейнага тыпу — унутры паўпразрыстага ўзору жоўта-карычневага колеру праглядаюцца ўключэнні разложанай кары, невялікія фрагменты галінак і гліністых мінералаў, на паверхні — шмат прыродных умяцін. Яны выразна паказвалі знешні злепак кары хвойных дрэваў, па якіх сцякала паўвадкая вязкая жывіца. І вось інспекцыя па падатках і зборах Пінска паведаміла мне, што па ўзгадненні з Міністэрствам культуры 15 лістапада гэты ўзор быў перададзены на пастаяннае захоўванне ў нясвіжскі музей. Гэта цудоўны прыклад папаўнення фондаў музея бясплатнымі ўнікальнымі артэфактамі.